Mestská hromadná doprava v Pezinku

Mestská hromadná doprava v Pezinku (iné názvy: Autobusová mestská doprava, Mestská autobusová doprava; skrátene MHD alebo MAD) je sieť liniek mestskej hromadnej dopravy v Pezinku. Služby MHD sú poskytované len jedným dopravcom, od 8. januára 2024 dopravcom AZ–Lines.
MHD slúži nielen na zabezpečenie dopravy obyvateľov do práce, škôl a do nemocnice, ale aj na prechádzky do mesta. Od januára 2024 okrem pracovného týždňa premáva aj cez víkendy a počas sviatkov. Celkovo obsluhuje 24 zastávok.
História.
Pôvodná mestská hromadná doprava v Pezinku premávala do decembra 2005, kedy bola nečakane zrušená a následne bola nahradená regionálnymi autobusmi dopravcu SAD Bratislava, neskôr Slovak Lines.
Do 14. novembra 2021 bola doprava po Pezinku zabezpečovaná regionálnou linkou 522. Po zmene regionálneho dopravcu v Bratislavskom samosprávnom kraji si mesto objendalo služby dopravcu Slovak Lines Express, a. s.
MHD do januára 2024 premávala iba v špičkách pracovných dní v časoch cca 5:10 – 9:00 a 13:00 – 18:45. Zabezpečovala ju len linka 5 spájajúca železničnú stanicu Pezinok, sídlisko Sever, Cajlu a Psychiatrickú nemocnicu Philippa Pinela.
Linky (platné k 15. marcu 2024).
V apríli 2023 začalo mesto Pezinok s prípravami nového modelu mestskej hromadnej dopravy, ktorý chcelo spustiť k 1. januáru 2024, vrátane rozšírenia počtu liniek na štyri. Začiatkom júna 2023 mesto vyhlásilo druhé kolo prípravných trhových konzultácií, pričom upravilo niektoré požiadavky. Upravené boli navrhované trasy niektorých liniek a predpokladaný ročný objem výkonov sa znížil na 112-tisíc km. Linky mali dostať označenie v rámci IDS BK číslami 522, 523 a 524. 
Dňa 21. decembra 2023 boli oficiálne zverejnené informácie o spustení troch nových liniek a vytvorení nových zastávok, ktorých je spolu 24. Nový dopravca musel predčasne začať obsluhovať pôvodnú linku prvý týždeň januára 2024, pretože pôvodnému dopravcovi skončila zmluva. Od januára 2025 pribudnú tri nové zastávky – Kutuzovova, Panský chodník a Okružná LIDL. Trasy linky medzi Nemocnicou a Železničnou stanicou, linky na Sídlisko Muškát a linky do Kučišdorfu sa upravia a budú premávať 16-krát denne. Okružná linka cez Majakovského a Sídlisko Juh bude rozdelená na malý (súčasný) a veľký okruh (cez novú zastávku Okružná LIDL).
Zoznam liniek MHD Pezinok:
 Linka 1: Železničná stanica – Radničné námestie – Trhovisko – ZŠ Kupeckého – Suvorovova – Sídlisko Sever – L. Novomeského – Dr. Bokesa – Cintorín Cajla – Zumberg – Nemocnica (pôvodná linka)
 Linka 11: Nemocnica – Zumberg – Cintorín Cajla – Dr. Bokesa – L. Novomeského – Sídlisko Sever – Suvorovova – ZŠ Kupeckého – Trhovisko – Radničné námestie – Železničná stanica (pôvodná linka)
 Linka 2: Železničná stanica – Radničné námestie – Trnavská – Šenkvická – Sídlisko Muškát – Gen. Pekníka – Amfiteáter – L. Novomeského – Dr. Bokesa – Cintorín Cajla – Zumberg – Nemocnica
 Linka 22: Nemocnica – Zumberg – Cintorín Cajla – Dr. Bokesa – L. Novomeského – Amfiteáter – Gen. Pekníka – Sídlisko Muškát – Šenkvická – Trnavská – Radničné námestie – Železničná stanica
 Linka 3: Železničná stanica – Radničné námestie – Trhovisko – ZŠ Kupeckého – Suvorovova – Sídlisko Sever – L. Novomeského – Dr. Bokesa – Cintorín Cajla – Zumberg – Pod Kalváriou – Kučišdorfská dolina
 Linka 33: Kučišdorfská dolina – Pod Kalváriou – Zumberg – Cintorín Cajla – Dr. Bokesa – L. Novomeského – Sídlisko Sever – Suvorovova – ZŠ Kupeckého – Trhovisko – Radničné námestie – Železničná stanica
 Linka 4: Železničná stanica – Radničné námestie – Trhovisko – ZŠ Kupeckého – Suvorovova – Sídlisko Sever – Suvorovova – ZŠ Kupeckého – Majakovského – Komenského (škola) – Komenského ZOS – Fándlyho – Jesenského – Železničná stanica
 Linka 44: Železničná stanica – Radničné námestie – Trhovisko – ZŠ Kupeckého – Suvorovova – Sídlisko Sever – Suvorovova – ZŠ Kupeckého –Majakovského – Komenského (škola) – Komenského ZOS – Sídlisko Juh – Fándlyho – Jesenského – Železničná stanica
Vozidlá.
Do decembra 2005 premávali v pezinskej MHD autobusy Karosa C 734 a od znovuzavedenia MHD 12. decembra 2021 premávajú autobusy Irisbus Crossway LE 12M. Od 8. januára 2024 sú v prevádzke tri CNG autobusy Iveco SOR BNG 9,5.
Tarifa.
Cestovanie mestskou hromadnou dopravou v Pezinku bola do konca februára 2024 zadarmo. Od marca 2024 je cena cestovného 0,50 € a celodenný cestovný lístok stojí 1 €. Deti do 6 rokov a dôchodci cestujú zadarmo. Študentské cestovné, po preukázaní sa študentskou alebo ISIC kartou, je 0,30 €. Od 1. januára 2025 bude cestovné opäť zadarmo.